Assalamualaikum sabarataan. Alhamdulillah ulun akhirnya berkesempatan manulis lagi disini. Buhan pian penasaran apa yang handak ulun kisahakan kah? Lakasi baca lah.
Di tulisan ini ulun handak bakisah soal pantun basa Banjar. Buhan pian mungkin sudah tahu, urang Melayu tu kada talapas lawan kabiasaan bapantun. Urang Banjar nang sarumpun lawan Melayu damintu jua, harat-harat baulah pantun. Pantun basa Banjar kada balain pang lawan pantun basa lain. Ada katantuannya jua nang musti diumpati. Mun kada diumpati pantun nang diulah kada baik atawa bisa jua kada kawa disambat pantun.
Mun kita maulah wadai tu ada tuangannya. Mun maulah baju, ada polanya. Sama haja lawan pantun. Pantun nang baik ada katantuannya, ada tuangan, ada polanya jua, ngini nah:
1. Pantun nang bagus tu baisian ampat buting baris. Dua baris nang panambaian ngarannya sampiran. Dua baris nang pauncitan ngarannya isi.
2. Pantun nang bagus tu ada pola bunyinya, atawa pola parsajakannya. Polanya tu: ab-ab.
3. Pantun banyak macamnya banyak ragamnya mun kita tiring isinya. Nang katuju mamadahi urang, ulah haja pantun nasihat. Nang katuju bagayaan, mahimungi urang, maulah urang takurihing, baik maulah pantun lalucuan. Nang pinda alim, banyak ilmu agama, bagus mun maulah pantun nasihat aatawa pantun agama. Nang pinda katuju cicintaan, ulah pantun urang anum haja atawa pantun parcintaan.
4. Pantun mun ditiring matan panjang handapnya lain pulang. Ada pantun kilat. Dua baris mayu hudah. Umpamanya ni nah: buah jambu buah sumangka, amun katuju lakasi dibuka.
Wayahini pantun basa Banjar banyak dipakai bubuhan pajabat di banua kita, bubuhan urang badahi rahatan mambuka atawa manutup pidatu sidin. Pantun dikatujui sabarataan kalangan. Nang tuha nang anum sabarataan katuju mandangarakan urang bapantun. Imbahnya musti haja urang nang mandangar kahimungan lalu baampik badarau sabarataan.
Cuntuh pantun basa Banjar:
Manukar tiwadak di pasar kamis
Pucuk waluh masaki basantan
Urang tawaduk rancak manangis
Mainta ampunan kahadirat Tuhan
Mun pantun nang diulah ni wabilkhusus babasa Banjar, kadalah ngini jadi siasat nang bagus banar gasan manjagai warisan budaya buhan tatuha bahari. Mun kada dijagai bujur-bujur, kalu pina ai budaya bapantun ni hilang, sayangannya kalulah.
Cara manjaga atawa malastariakannya:
1. Partandingan maulah pantun basa Banjar
2. Palajaran pantun basa Banjar di sakulahan dibanyaki
3. Palajaran pantun mamakai cara dilaguakan atawa dinyanyiakan
4. Pantun basa Banjar saban kalian buhan pajabat bapidatu atawa bapituah
5. Pantun basa Banjar disiarakan di radiu atawa di tv
6. Dll
Nang paling utama tu, kita badahulu matan diri kita saurang. Mulai damini jua, rancaki maulah pantun, lajari kakanakan kita pantun basa Banjar. Mudahan tajaga budaya kita salawasan. Itu pandapat ulun soal pantun tadi, kayapa pandapat buhan pian sabarataan?
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn